**РЕШЕНИЕ № ПВ – 137 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от БД ИБР Пловдив и РЗИ-Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„ЖИЛИЩНО ЗАСТРОЯВАНЕ“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлен имот № 00702.18.232, землище гр.Асеновград, община Асеновград, област Пловдив.

**Възложители: Б. Плачкова, Я. Кузмова, К. Ангелов, П. Велева, Г. Велев, И. Велев, Н. Миндева, М. Влахова, П. Генов и К. Желева**

**Характеристика на инвестиционното предложение:**

Намерението на Възложителите е в имот № 00702.18.232, с НТП- изоставена орна земя, с площ 4420 кв.м, в землището на гр. Асеновград, община Асеновград да обособят 9 нови УПИ, с цел изграждане на 9 нови жилищни сгради и обслужваща ги улица.

На около 80м на юг от имота, минава път - IV клас (Асеновград-Кърджали) от Републиканската пътна мрежа.. За транспортен достъп до новоустроените УПИ е предвидена една вътрешна, обслужваща ги улица, чрез влизане от полски пътища с КИ 00702.18.237 и КИ 07702.18.166, представляващи източна и западна граница на имот № 00702.18.232, землище на гр. Асеновград

За реализацията на ИП е предвидено ел.захранването и водоснабдяването да се осъществят съгласно изготвените в ПУП-ПРЗ схеми, съгласувани със съответните експлоатационни дружества – „ЕВН – България ЕР“ ЕАД – КЕЦ Асеновград и „ВиК“ ЕООД – гр.Пловдив.

За електроснабдяване на бъдещите сгради се предвижда изграждане на нов трафопост тип БКТП, ситуиран на имотна границата, който ще бъде захранен с новопроектирано подземно, кабелно трасе 20 kV от ВЛ 20 kV „Tополово“.

Водоснабдяването на сградите за санитарно-битови нужди ще се осъществи чрез изграждане на три броя сондажни кладенци, по един за всеки три отделни УПИ с дълбочина 18-20м и със следните географски координати в система WGS84:

N 42°00'08.985", E 24°53'41.964''

N 42°00'08.227", E 24°53'43.605''

N 42°00'07.470", E 24°53'45.257''.

За питейни нужди ще се ползва бутилирана минерална вода.

Инвестиционното предложение попада в обхвата на т.10, буква „б“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имот № 00702.18.232, землище гр.Асеновград, община Асеновград, област Пловдив, в който се предвижда да се реализира инвестиционното предложениене попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001031 „Родопи Средни” за опазване на природните местообитания и на дивата флора и фауна, приета от МС с Решение №661/16.10.2007 г. (ДВ бр.85/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

● Инвестиционното предложение предвижда на площадката на обекта с площ 4420 кв.м да се изградят 9 жилищни сгради с височина, плътност и интензивност на застрояване, съгласно зона „Жм". Конкретните показатели за строителство в новообразуваните УПИ-та и характеристики на бъдещите жилищни сгради ще бъдат изяснени на етап инвестиционно проектиране.

* Предвид предлаганото строителство (монолитно) не се очаква извършваните строително-монтажни дейности да доведат до значимо замърсяване и дискомфорт на околната среда в района. Реализацията на инвестиционното предложение ще бъде извършена по класически методи за подобен тип обекти в рамките на разглеждания имот, без да излиза с влиянието си извън границите му.
* Сондажните кладенци ще имат конструкция, съобразена с геоложкия профил и хидрогеоложки условия в района. ИП попада в рамките подземно водно тяло „Порови води в Неоген – Кватернер – Пазарджик – Пловдивски район“ с код BG3G00000NQ018. Необходимите среднодневни водни количества за добив няма да превишават 10 куб.м/ден, за всеки от сондажните кладенци. Съоръженията ще се ползват за собствени потребности на домакинствата и ще бъдат изградени след уведомяване на Басейнова дирекция Източнобеломорски район- Пловдив.
* Отпадъчните води от еднофамилните къщи ще се отвеждат във водоплътни изгребни ями, за всяко отделно УПИ. Не се предвижда заустване на отпадъчни води във водни обекти. Предвид горното, може да се предположи, че въздействието от реализацията на инвестиционното предложение върху водите се определя като незначително.
* Не се очакват кумулативни въздействия, от реализацията на инвестиционното предложение.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът отстои на около 570м. източно от урбанизираната територия на гр. Асеновград. В близост до имота има други имоти с променено предназначение за жилищно строителство.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писмо изх. № КД-04-119/03.04.2017г. БД ИБР Пловдив е дала заключение за допустимост от гледна точка на постигане целите на околната среда.

**III. Способността за асимилация на екосистемата в естествената околна среда**:

● Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001031 „Родопи Средни”

● Поради отдалечеността на имотите от защитената зона, както и предвид характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

● Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализацията и експлоатацията на инвестиционното предложение ще е ограничен в рамките на разглеждания имот, поради което не се очаква негативно въздействие върху околната среда и земеползването в района.
* Инвестиционното предложение е за изграждане на еднофамилни къщи- ще се формират само битово-фекални отпадъчни води. При избраните проектни решения за отвеждане и събиране на отпадъчните води не се очаква замърсяване на подземните и повърхностните води в района.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда – атмосферния въздух, водите, почвите, земните недра, флората и фауната.
* Въздействието по време на експлоатация върху компонентите на околната среда се класифицират като дълготрайно, постоянно, възстановимо с малък териториален обхват, незначителен кумулативен ефект и не се предполагат негативни въздействия върху здравето на хората и компонентите на околната среда.
* С писмо изх. № 5564/12.07.2017г. РЗИ - Пловдив е определила, че не се очаква здравен риск от реализацията на инвестиционното предложение.
* От реализацията, както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии:**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя и е представено копие от документацията на Община Асеновград. Общината е информирала РИОСВ Пловдив за липса на постъпили възражения относно инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет.**

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**С уважение,**

**Димитър Георгиев Димитров 02.08.2017г.**

*За Директор на РИОСВ - Пловдив*

*Съгласно Заповед на Министъра на ОСВ*

*РД-495/07.09.2016г*